Nuwe spioenasie-riller Condor is vol intrige | Maroela Media
CIA-analis Joe Turner (Max Irons, wat jy dalk as King Edward IV van White Queen herken, en ja, hy is die seun van Jeremy Irons) moet in dié spanningsvolle riller vlug ná sy span vermoor word. Hy vind vinnig uit diegene wat hy gedink het is sy vyande, is dalk sy enigste vriende.
Dis 'n TV-reeks gebaseer op 'n fliek wat gebaseer is op 'n boek
Die reeks is 'n moderne weergawe van die 1970's fliek Three Days of the Condor met Robert Redford in die hoofrol. Dié fliek is gebaseer op die spioenasieboeke Six Days of the Condor deur James Grady.
Verwag allerhande wendings terwyl Joe Turner probeer bepaal wat regtig in die CIA aangaan ná sy kollegas sterf en hy van die misdaad beskuldig word. Hy moet vinnig probeer bepaal wie agter 'n angswekkende plan sit wat miljoene lewens bedreig.
"Mens weet nooit hoe diep die put is nie"
In 'n onderhoud met Collider het Max Irons onthul hoe groot die sameswering is. "[Turner] begin om dit uit te lê, maar dit vat hom 'n rukkie. Sy aanvanklike verantwoordelikheid is om net te oorleef en sy onmiddellike omgewing te evalueer. Dis die beste wat hy kan doen.
"Soos wat die program vorder, veral in die latere episodes, begin hy 'n idee kry van wat aan die gang is, maar selfs dan is dit baie moeilik. As jy 'n klip in 'n put gooi, weet mens nooit hoe diep die put is nie. Dis nie regtig moontlik om 'n konkrete antwoord te kry met sulke goed nie – om uit te vind wie waarmee besig is nie.
"In die begin is sy oorlewing sy enigste prioriteit."
"Fraser is uitnemend"
Daar is 'n paar groot name wat saam met Max Irons in Condor te sien is, insluitend Brendan Fraser as die boosdoener Nathan Fowler. Indiewire het Fraser se vertoning geloof as 'n uitstekende "slegte ou": "Fowler is die eerste karakter wat ons in die eerste episode ontmoet wanneer hy 'n paar wildehonde in die middel van 'n Navajo-reservaat begrawe en hy is aggressief om te kry wat hy soek. Met terugflitse in die tweede episode kry hy 'n empatiese agtergrond (in 'n toneel waar Fraser absoluut uitblink). Fowler is baie beslis 'n slegte ou."
Waar kan ek Condor sien?
Nuwe episodes is elke Maandag op M-Net (DStv-kanaal 101) om 21:00 te sien en die jongste episodes is op Showmax beskikbaar. Kyk die reeds van die begin af op Showmax. Kyk Condor nou »
Is jy op soek na nog stories oor geheimsinnige regeringsorganisasies? Kyk die flieks Shooter, Contraband, Snitch en The Adjustment Bureau op Showmax terwyl jy vir die volgende episode van Condor wag.